Schibettas dal mais

Da P.

Khoma “the second wave“
Nov sound dal nord! Ils Svedais Khoma preschentan cun „the second wave“ in debut melanconic, dir e plain da muments depressivs che fan rir il cor...! Er sche quai album para dad esser insatge ch’ jau hai schont udì milli giadas ed er sch’in bun mument para mintgatant d’esser engulà, ma fascinescha la musica da KHOMA adina pli e pli fitg! En tschertas chanzuns regia ina atmosfera tut speziala, ina depressiun che para da far buna luna! Bellas melodias, bellas caneras, bellas chanzuns – tge dovra il carstgaun auter – per esser ventiraivel?

Tool „10’000 days“
Cun il nov album „10’000 days“ mussa TOOL ina giada dapli che musica da rock po vertir virtuositad e sa tuttavia esser progressiva – senza esser onania machoida! Quella band americana definescha quai gener dal tuttafatg per sasez, ina giada dapli mussa TOOL tgi ch’è il schef en chasa! Quai ch’è betg reussì cun l’ultim album „lateralus“ dal tut, è gartegià cun „10’000 days“ en perfecziun: TOOL ha cuntinuà la magia da ses masterpiece „aenima“ senza sa repeter! Ina ovra sco in puzzle da 10’000 tocs, in album sco in grip! Essas vus ferm avunda per tanta musica...?

Archive „lights“
Il duo englais ARCHIVE, Darius Keeler e Danny Griffiths, ha per questa giada ristgà l’emprova or da la stgirezza fonica da sia musica – almain cun il titel dal nov album! Cler, qua e là para la musica sin „lights“ in zic pli clera, dentant resta ARCHIVE quai unicum insanua tranter empernaivel e dolurus! Trippig e sferig, grooves che animeschan da sautar – uschia ha ARCHIVE schon adina tunà – insumma nagut nov! E tuttina, „lights“ è in album che fa adina puspè entschaiver davanttiers, che porscha schizunt parts per chantar....lalalalalalala